ΓΡΑΠΤΗ ΕΡΩΤΗΣΗ E-3111/98

υποβολή: Lissy Gröner (PSE) προς την Επιτροπή

(16 Οκτωβρίου 1998)

Θέμα: Απλούστευσης της διαδικασίας για τα αιτήματα ενίσχυσης στην Ευρωπαïκή Επιτροπή

Επ' ευκαιρία της εξαιρετικά δύσκολης διαδικασίας για την επίτευξη κοινοτικής ενίσχυσης για τις διεθνείς ημέρες λογοτεχνίας INTERLIT 4 στο Erlangen ήλθε στο φως για μια άλλη φορά η δυσκολία επίτευξης καθώς και το περίπλοκο της πρακτικής ενίσχυσης εκ μέρους της Ευρωπαϊκής Επιτροπής. Οι αιτούντες είχαν καταβάλλει κάθε προσπάθεια από το 1994 ώστε να επιτύχουν ενίσχυση του αιτήματός τους, σε όλες τις αρμόδιες αρχές, πράγμα το οποίο είχε απαιτήσει πολύ χρόνο και πολυάριθμα διαβήματα.

Οι διεθνείς ημέρες λογοτεχνίας κατέστη δυνατόν να διεξαχθούν κατά το φθινόπωρο του 1997 μόνο χάρη σε μια εξαιρετική φειδωλή διαχείριση των υφιστάμενων πιστώσεων και χωρίς ενίσχυση εκ μέρους της Κοινότητας. Εν τω μεταξύ το αίτημα του INTERLIT απερρίφθηκε προφορικά και ανεπίσημα εκ μέρους της Επιτροπής. Μέχρι σήμερα αναμένουν οι αιτούντες μία επίσημη γραπτή άρνηση εκ μέρους της Επιτροπής καθώς και μία σοβαρή αιτιολόγηση για την εν λόγω απόφαση.

1. Με ποιο αιτιολογικό απερρίφθη η ενίσχυση του INTERLIT παρά την προηγούμενη θετική αξιολόγηση του προγράμματος;

2. Για ποιο λόγο δεν έχει διαβιβασθεί μέχρι σήμερα επίσημη απόρριψη του αιτήματος;

3. Με ποια μέσα προτίθεται η Ευρωπαϊκή Επιτροπή να απλοποιήσει την υποβολή αιτήσεων και να καταστήσει την επεξεργασία αυτών περισσότερο διαφανή και ταχεία;

Απάντηση του κ. Oreja εξ ονόματος της Επιτροπής

(4 Δεκεμβρίου 1998)

Σύμφωνα με την απόφαση του Κοινοβουλίου και του Συμβουλίου αριθ. 2085/97/ΕΚ της 6ης Οκτωβρίου 1997 για τη θέσπιση προγράμματος υποστήριξης, περιλαμβανομένης και της μετάφρασης, στον τομέα των βιβλίων και της ανάγνωσης (Ariane)(1), η διαδικασία επιλογής των σχεδίων διεξάγεται σε δύο φάσεις.

Η πρώτη συνίσταται στη φάση προεπιλογής. Η προεπιλογή αυτή, η οποία πραγματοποιείται από την Επιτροπή, σκοπό έχει να εξασφαλίζει ότι οι φάκελοι που υποβάλλονται πληρούν τα τυπικά κριτήρια επιλεξιμότητας στο πρόγραμμα, όπως αυτά περιγράφονται στην πρόσκληση υποβολής προσφορών που δημοσιεύεται στην Επίσημη Εφημερίδα.

Η δεύτερη φάση, σύμφωνα με το άρθρο 5 της απόφασης του Κοινοβουλίου και του Συμβουλίου για τη θέσπιση του προγράμματος Ariane, ορίζει ότι η Επιτροπή υποβάλλει στην επιτροπή του προγράμματος τις λεπτομέρειες και τα κριτήρια επιλογής καθώς και την οικονομική ενίσχυση που χορηγείται στα επιλεγόμενα σχέδια. Η επιτροπή αυτή συνήλθε στις 3 Οκτωβρίου 1997. Για την επιλογή των σχεδίων, η Επιτροπή επικουρείται από ομάδα ανεξάρτητων εμπειρογνωμόνων του πολιτιστικού τομέα, η οποία διατυπώνει τη γνώμη της για την καλλιτεχνική και πολιτιστική αξία των υποβληθεισών υποψηφιοτήτων.

1. Η Επιτροπή βρίσκεται στη δυσάρεστη θέση να πληροφορήσει το αξιότιμο μέλος του Κοινοβουλίου ότι το εν λόγω σχέδιο, παρά το ότι πέρασε τη φάση της τυπικής προεπιλογής, απερρίφθη στο στάδιο της τελικής επιλογής.

2. Στις αρχές του 1998, τα αποτελέσματα της χρήσης 1997 του προγράμματος Ariane κοινοποιήθηκαν επισήμως στους αρμοδίους του σχεδίου. Στο μεταξύ, μετά τη συνεδρίαση της επιτροπής του προγράμματος, η Επιτροπή - κατόπιν αιτήματος των ενδιαφερομένων - τους ενημέρωσε προφορικώς για το αρνητικό αποτέλεσμα της υποψηφιότητάς τους.

3. Η Επιτροπή επιθυμεί να επιστήσει την προσοχή του αξιότιμου μέλους στο γεγονός ότι αυτή οφείλει να εφαρμόζει τα κριτήρια επιλογής των υποψηφιοτήτων, τα οποία καθορίζονται στην απόφαση αριθ. 2085/97/ΕΟΚ του Ευρωπαϊκού Κοινοβουλίου και του Συμβουλίου της 6ης Οκτωβρίου 1997(2). Η Επιτροπή εφαρμόζει τα κριτήρια αυτά με αυστηρότητα και διαφάνεια.

(1) ΕΕ L 291 της 24.10.1997.

(2) ΕΕ C 136 της 1.5.1997.